Zuma wil ingryp om ekonomie te red | Maroela Media
Malusi Gigaba, minister van finansies, het Donderdag bekend gemaak dat pres. Jacob Zuma 'n vergadering met sleutelministers belê het om 'n strategie te kry om Suid-Afrika uit die resessie te kry.
Gigaba het tydens 'n mediakonferensie in Pretoria gesê die vergadering sal oor twee weke plaasvind. Hy het gesê Zuma het ook Woensdagaand met ministers in die ekonomiese groepering vergader om "kritieke ingrypings" te bespreek.
Gigaba het gesê dit is onwaarskynlik dat Suid-Afrika die tesourie se vooruitskatting van 1,3% groei in die BBP sal realiseer. Hy het gesê beleid rakende fiskale konsolidasie moet gehandhaaf word terwyl fondse gereprioritiseer word. "Ons gaan harde besluite moet maak wat miskien gaan behels dat ons moet kyk na verdere inperking van staatsbesteding."
Gigaba het Woensdagaand se vergadering tussen Zuma en die ministers beskryf as "baie eerlik" en gesê daar kort politieke sekerheid om beleggers gerus te stel en groei te ontsluit.
"Oor die afgelope twee en 'n half maande het ek en die adjunkminister baie openhartige gesprekke gehad met plaaslike en internasionale beleggers, sowel as die kredietgraderingsagentskappe. Een van die groot bekommernisse wat deurentyd geopper is, is of ons daartoe verbind is om die fiskale raamwerk te handhaaf, soos vervat in die mediumtermyn- strategiese raamwerk en die 2017-begroting."
Gigaba het gesê die fiskale raamwerk is die regering se beleid. "Ons ondersteun dit, ons is daartoe verbind en sal dit implementeer. Ons hoop dat bekommernisse in die verband vinnig sal afneem met die mediumtermynbegrotingsraamwerk wat in Oktober gelewer word."
Gigaba het ook gesê inklusiewe groei en ekonomiese transformasie moet bevorder word. "Ons is almal gefrustreerd deur die gebrek aan groei, wat indien volgehou word, ons vermoë om werkloosheid, armoede en ongelykheid te verminder in die wiele sal ry."
Dit is n bietjie te laat jy het als goed opgemors glo nie dit sal in die volgende 100 jaar regkom nie